Əgər belədirsə Ermənistanda möhkəm yanılırlar. Ermənistanın Dağlıq Qarabağın “müstəqilliyini” tanıması baş tutsa belə bunun beynəlxalq hüquq normaları baxımından heç bir dəyəri olmayacaq, bu haqda qərar kağız parçası olmaqdan uzaa getməyəcək. Əvəzində isə Ermənistanın bu qərarı Azərbaycana qanuni əsas verəcək ki, Minsk Qrupunun buraxılması barədə məsələ qaldırıb rəsmən danışıqlar prosesini tərk etsin. Habelə Ermənistanın Azərbaycan ərazilərinin bir hissəsini ilhaq etmək barədə qərarını əsas götürüb işğalçı qüvvələri öz torpaqlarından qovmaq üçün genişmiqyaslı hərbi əməliyyatlara başlasın. Bu zaman beynəlxalq birlik Azərbaycanı danışıqlar masasına qaytarmaq üçün heç bir arqumentə malik olmayacaq.